མཁས་དབང་ནམ་མཁའི་ནོར་བུ་མཆོག་ནི་ཕྱི་ལོ་༡༩༣༨ཟླ་༡༢ཚེས་༨ཉིན་དཀར་མཛེས་ཁུལ་སྡེ་དགེ་རུ་སྐུ་འཁྲུངས་ཞིང་།དགུང་ལོ་གསུམ་ཐོག་ཞེ་ཆེན་རབ་འབྱམས་སྣང་མཛད་གྲུབ་པའི་རྡོ་རྗེས་ཨ་འཛོམ་འགྲོ་འདུལ་དཔའ་བོ་རྡོ་རྗེའི་ཡང་སྲིད་དུ་ངོས་འཛིན་གནང་པ་དང་།ཕྱིས་སུ་བོད་ལ་དུས་འགྱུར་བྱུང་རྗེས་རྒྱ་གར་དུ་བཙན་བྱོལ་དུ་ཕེབས་ཤིང་།༡༩༦༠ལོར་ཨི་ཊ་ལིར་བོད་རིག་པའི་འབུམ་རམས་པའི་ཕྱག་འཁྱེར་བཞེས་ཏེ་བོད་སོག་སྐད་ཡིག་དང་རྩོམ་རིག་ཆེད་ལས་ཀྱི་སློབ་དཔོན་ཆེན་མོའི་ཐུགས་འགན་བཞེས་པ་དང་།༡༩༨༡ལོར་རུ་རྫོགས་པ་ཆེན་པོའི་རིག་གནས་མཐུན་ཚོགས་ཞེས་པ་གསར་བཙུགས་དང་།ཕྱི་ལོ་༡༩༨༨ལོར་ཤར་ཕྱོགས་རིག་གནས་སྐོར་ལ་ཆེད་དམིགས་ཀྱིས་ཞང་ཞུང་དཔེ་སྐྲུན་ཁང་།༡༩༨༩ལོར་རྒྱལ་སྤྱིའི་ཞང་ཞུང་རིག་གནས་ཞིབ་འཇུག་ཁང་ཞེས་པ་བཅས་སྔ་རྗེས་གསར་བཙུགས་གནང་པར་མ་ཟད།ལྷག་པར་དུ་རིན་པོ་མཆོག་ནས་བོད་ཀྱི་རིག་གཞུང་སྲུང་སྐྱོབས་དར་སྤེལ་གྱི་མཛད་རྗེས་ནང་བོད་ཀྱི་ལོ་རྒྱུས་ལས་འཕྲོས་པའི་ཟི་ཡི་ཕྲེང་བ་དང་།གཏམ་མུ་ཏིག་ཕྲེང་བ།རྩ་རླུང་འཕྲུལ་འཁོར་ཉི་ཟླ་ཁ་སྦྱོར་དང་།ཞང་བོད་གནའ་རབ་ཀྱི་ལོ་རྒྱུས་ནོར་བུའི་མེ་ལོང་།དེ་བཞིན་ཞང་བོད་ལོ་རྒྱུས་ཏི་སེའི་འོད་ཞེས་པ་སོགས་ཕྱག་དེབ་དུ་མ་བྲིས་རྩོམ་དང་དཔར་བསྐྲུན་གནང་ཡོད་པ་རེད༎